KIRJALLINEN KYSYMYS E-0317/03 esittäjä(t): Francisca Sauquillo Pérez del Arco (PSE) neuvostolle. Yhteistyö Brasilian kanssa.



Virallinen lehti nro 222 E , 18/09/2003 s. 0182 - 0183



KIRJALLINEN KYSYMYS E-0317/03 esittäjä(t): Francisca Sauquillo Pérez del Arco (PSE) neuvostolle (10. helmikuuta 2003) Aihe: Yhteistyö Brasilian kanssa Brasiliassa elää 50 miljoonaa köyhää, ja presidentti Da Silva onkin päättänyt keskittyä toimikaudellaan maan sosiaalisen kehityksen edistämiseen ensimmäisenä pyrkimyksenään torjua nälkää, josta kärsii suuri osa maan väestöstä. Kuuluvatko suhteet Brasiliaan neuvoston painopistealueisiin? Mikäli kuuluvat, voiko presidentti Da Silva luottaa saavansa apua EU:n jäsenvaltioilta? Missä määrin EU:n jäsenvaltiot osallistuvat elintarvikeavun antamiseen Brasilialle? Vastaus (13. toukokuuta 2003) 1. Euroopan unioni on vahvistanut monissa yhteyksissä aikomuksensa vahvistaa poliittisia, taloudellisia, kauppa- ja yhteistyösuhteitaan Brasiliaan sekä kahdenvälisesti että EU:n ja Mercosurin kahden alueen välisissä puitteissa. Tällä hetkellä EY tekee yhteistyötä Brasilian kanssa toteutusvaiheessa olevien hankkeiden osalta rahallisesti noin 210 miljoonan euron arvosta. Eniten rahoitustukea annetaan ympäristöalan käynnissä oleville hankkeille (80 miljoonaa euroa) pääasiassa Brasilian sademetsien säilyttämistä koskevan kansainvälinen pilottihankkeen (PPG7) puitteissa. Sosiaalialalla köyhyyden torjunta on ensisijaista, ja käynnissä on kaksi merkittävää yhteensä 12,6 miljoonan euron arvoista hanketta. Monilla eurooppalaisilla kansalaisjärjestöillä on Brasiliassa käynnissä EY-rahoituksella tuettavia kehityshankkeita, joilla pyritään yleensä heikoimmassa asemassa olevien yhteisöjen elinolojen parantamiseen. Vuosina 1999 ja 2000 EY-rahoitus kansalaisjärjestöjen toiminnalle Brasiliassa oli 43 miljoonaa euroa. 2. Erityisesti on viitattava myös Euroopan komission ja Brasilian 19. marraskuuta 2002 allekirjoittamaan yhteisymmärryspöytäkirjaan yhteistyöstä. Yhteisymmärryspöytäkirjassa, jossa kaavaillaan 64 miljoonan euron suuruista ohjeellista talousarviota, määritetään EY:n ja Brasilian kahdenvälisen yhteistyön painopisteet vuoden 2006 loppuun. Yhteisymmärryspöytäkirjassa keskitytään viiteen ensisijaiseen alaan: julkinen hallinto, taloudellinen yhteistyö, sosiaalinen kehitys, tutkimus ja kehitys sekä ympäristö. Sen puitteissa hyväksytyistä hankkeista toteutusvaiheessa on jo kolme: julkisen hallinnon uudistaminen, verouudistuksen tukeminen ja ihmisoikeuskoulutus politiikassa. Neljättä hanketta valmistellaan teknologiakeskusten verkoston luomiseksi. Palautetaan mieliin, että yhteisymmärryspöytäkirjaan sisältyy nimenomaisesti mahdollisuus tarkistuksiin, jos osapuolet katsovat sen tarpeelliseksi. Toimivaltaiset EU:n viranomaiset tutkivat tarvittaessa huolella Brasilian viranomaisten tekemät pyynnöt tarkistaa mainittuja yhteistyön ensisijaisia aloja. 3. Euroopan komissio hyväksyi EU:n ja Mercosurin yhteistyön puitteissa 48 miljoonan euron suuruisen alueellisen maaohjelman vuosiksi 20022006. Ohjelmalla tuetaan Mercosurin sisämarkkinoiden toteuttamista, Mercosurin rakenteiden ja alakohtaisten politiikkojen vahvistamista sekä kansalaisyhteiskunnan toimijoiden mahdollisuuksien parantamista, jotta ne voisivat osallistua aktiivisesti integraation syventämiseen sekä EU:n ja Mercosurin suhteisiin. 4. Brasilialle annettavan ruoka-avun osalta vaikuttaa vallitsevan yhteisymmärrys siitä, että nälkäongelma Brasiliassa ei johdu ruoan tai jakelukanavien puutteesta vaan ennemmin maan laajojen kansankerrosten vähäisestä ostovoimasta. Kansainvälisten tuenantajien toimet ovatkin keskittyneet kyseisten ryhmien sosiaalisten ja taloudellisten olosuhteiden parantamiseen.